钦定古今图书集成/明伦汇编/官常典/第584卷 > 邢玠
## 钦定古今图书集成/明伦汇编/官常典/第584卷 > 邢玠

按《明外史石星传》：“玠字式如，益都人。隆庆五年进士。
知密云县，擢御史，巡按甘肃。万历五年，俺荅欲赴青
海，玠疏陈利害甚悉。其后扯力克嗣封，果有洮河之
患，时谓玠有先见。出为河南佥事，历山西右布政使，
擢右佥都御史，巡抚大同，进南京兵部右侍郎。播州
宣慰使杨应龙叛，败官军于白石。二十二年十月，转”
玠左侍郎兼右佥都御史，总督川、贵军务讨之。檄谕
应龙，应龙面缚，诿罪于其党黄元，阿羔执以献。诏应
龙输四万金，赎为民，斩元等重庆市。加玠右都御史。
二十五年正月，倭败封。三月命玠以兵部尚书兼右
副都御史，总督蓟、辽、保定军务，经略朝鲜、代矿。又令
杨镐为右佥都御史，经理军务。主事杨汝南、丁应泰
随军赞画。玠以王京居八道中，西隘南原，东隘中州皆要害，檄杨元、吴惟忠屯守，相犄角。总兵官麻贵议
直取釜山，玠言：“王京拒釜山千四百里，势难趋捣，请
持久以老之。”帝报可，师遂不出。而倭已夺梁山，据三
浪江，乘胜入庆州，侵闲山。朝鲜统制使元均望风溃。
八月，清正夜薄南原，守将元《跣足》遁，一军尽没，惟忠
亦弃中州走，官军尽保王京。贵议弃王京守鸭绿，海
防副使萧应宫不可，玠乃檄贵守稷山经理。镐身赴
王京，谕诸将死守，人心始定。镐用参军李应试计，使
使持沈惟敬手书责行长背约，行长乃退屯井邑，清
正退屯蔚山。贵以稷山捷闻，应宫曰：“倭以惟敬手书
退稷山，未交一矢，何言功？”玠、镐等衔之，上疏言：“惟敬
欲走倭应宫，不早送京师。”应宫遂被逮。十二月，玠至
王京，令镐、贵督李如梅、李春芳为左右军，攻蔚山，小
胜，进围之岛山。明年正月，师大败。镐、贵奔王京，与玠
谋，以蔚山大捷闻。帝厚赐玠等，发帑金犒师，又赐玠
尚方剑、赞画。应泰劾镐及如梅，并言大学“士张位、沈
一贯与镐密书往来，结党欺君。”帝震怒，罢镐，命玠暂
兼经理。位已罢去，一贯及玠引罪乃已。既而诸将刘
𬘩、陈璘与行长角相当。麻贵抵蔚山，中伏而败。董一
元攻石曼子，亡失多。大学士赵志皋、给事中郝敬皆
请撤兵，给事中姚文蔚、张辅之争之。会平秀吉死，国
内乱。十一月，清正渡海先遁，贵入岛山西浦，𬘩攻行
长。石曼子引舟师救之，为陈璘所邀，被焚死。行长逸
去，禽其将平正、成平、秀政、玠及巡抚万世德，遂以荡
平闻。应泰劾玠等赂倭卖国勘功，给事中徐观澜亦
言大学士一贯、尚书萧大亨与玠、世德党和欺蔽，又
欲尽劾诸路失事状。一贯请于帝，改命给事中杨应
文往勘，而罢应泰观澜。明年四月宣捷告庙，磔正成、
秀政于市。应文勘报功次，首璘，次𬘩，次贵，次一元，皆
迁赏有差。加玠太子太保。元弃师，惟敬通倭，先后弃
市。二十八年召玠为兵部尚书，论玠者益众，乃乞终
养归。寻叙阅边劳，加少保。卒。自倭患起，更督巡六人，
推毂十四，将二十六偏裨，转饷数百万。首尾七年，乃
收功于关白之死。兵部尚书田乐请下廷臣集议善
后事宜。尚书李戴、陈渠、余继登、萧大亨、杨一魁议留
兵暂守，而责朝鲜供饷。左都御史温纯言留兵宜练，
大理卿郑继之言留兵宜处饷。给事中许子伟、姚文
蔚、侯先春、杨应文，御史周盘皆议撤，给事中李应策、
杨天民议去留俱听之督抚。而张问达又谓兵不可
撤。帝以言人人殊，迄无定论，责朝鲜及督抚诸臣博
谋善计。最后，诸臣奏至，再咨部。科乐乃折衷其说，召
水陆诸军还。时诸军待命海外，糜饷又几二年矣。天
启初，侍郎邹元标讼星志在为国，且推宁夏功。诏复
官，还其子于戍所。